OBH 6928/1998.
Az állampolgári jogok országgyűlési biztosának jelentése
Ügyintéző: dr. Schilling Rezső

Az eljárás megindulása:
	Panaszos beadványában sérelmezte, hogy 1990-ben bevont gépjárművezetői engedélyét a Kisvárdai Rendőrkapitányság mind a mai napig nem adta vissza arra hivatkozással, hogy a kötelező utánképzésen nem vett részt. Panaszos szerint ez jogtalan, mert a gépjárművezetői engedély bevonásáról szóló rendőrségi határozatról az erre vonatkozó részt törölték.
	A panaszban foglaltakra figyelemmel az ügyben vizsgálatot folytattam, ennek során a Kisvárdai Rendőrkapitányság vezetőjétől az ügy iratainak megküldését és felvilágosítást kértem.

Érintett alkotmányos jog:
Jogállamiság, jogbiztonsághoz  való jog ( Alkotmány. 2.§ /1/ bek. )
Jogorvoslathoz való jog ( Alkotmány. 57. § /5/ bek. )

Alkalmazott jogszabályok:
1988. évi I. törvény a közuti közlekedésről
18. § (4) Utánképzésen kell részt vennie annak a gépjárművezetőnek,
a) akit a bíróság közlekedési bűncselekmény miatt a közúti járművezetéstől eltiltott, vagy
b) akinek a vezetői engedélyét a szabálysértési hatóság közlekedési szabálysértés miatt hozott határozata alapján legalább hat hónapra visszavonta.
(5) A vezetői engedély csak abban az esetben adható vissza, ha az érintett személy igazolja, hogy az utánképzésen részt vett.
20/1990. (VIII .6) BM rendelet a közúti közlekedés rendőrhatósági igazgatásáról
	5. § (4) Utánképzésen kell részt vennie annak a gépjárművezetőnek,
a) akit a bíróság közlekedési bűncselekmény miatt a közúti járművezetéstől eltiltott, vagy
b) akinek a vezetői engedélyét a szabálysértési hatóság közlekedési szabálysértés miatt hozott határozata alapján legalább hat hónapra visszavonta.
	(5) A vezetői engedély csak abban az esetben adható vissza, ha az érintett személy igazolja, hogy az utánképzésen részt vett.
	(7) A rendőrhatóság által közlekedési bűncselekmény vagy szabálysértés elkövetése miatt visszavont vezetői engedély - az ideiglenesen itt-tartózkodó külföldi állampolgártól visszavont vezetői engedély kivételével - a visszavonás határidejének lejárta után is csak akkor adható vissza, ha
a) a gépjárművezető a külön jogszabályban meghatározott utánképzésen való részvételét igazolta,
(8) A rendőrhatóság az 5. § (1) bekezdés g) pontja szerinti utánképzés szükségességéről
a) a vezetői engedély közlekedési bűncselekmény vagy szabálysértés elkövetése miatti - minden meglévő járműkategóriára vonatkozó - visszavonását elrendelő határozatában;
b) a közúti forgalomra vonatkozó szabályok sorozatos megszegése miatt szabálysértési bírságot kiszabó határozatában tájékoztatja a járművezetőt.

119/B/1992./35. szám Alkotmánybírósági határozat
"Az Alkotmánybíróság megállapítja, hogy a közuti közlekedés rendőrhatósági igazgatásáról szóló 20/1990 (VIII. 6.) BM rendelet 5.§ (7) bekezdés a/ pontjának, valamint a Rendelet végrehajtásáról szóló 58/1990. (Bk.17.) BM utasítás 31. pontjának alkalmazása mindazon esetekben alkotmányellenes volt, amikor az utánképzésre kötelezés 1992. január 1-jét megelőzően keletkezett ügyekben történt."

A vizsgálat megállapitásai:
	A panasz, a rendelkezésre álló iratok és a  jogszabályok alapján vizsgálatom során a következőket állapítottam meg:
	Panaszos 1990. november 10-én  Kisvárda területén szeszesitaltól befolyásolt állapotban vezette a munkáltatója tulajnonát képező erőgépet. Vele szemben rendőri intézkedésre került sor és vérvételre előállították. Gépjárművezetői engedélyét a helyszinen elvették, azt a Kisvárdai Rendőrkapitányság 1990. december 10-én kelt határozatával a büntetőeljárás jogerős befejezéséig, tehát határozatlan időre bevonta. A határozatot   nyomtatványra gépelték, és azon írógéppel törölték azt a részt amely szerint az egy évnél hosszabb időtartamra bevont gépjárművezetői  engedélyt csak vizsga letételét követően lehet visszaadni.
	A Kisvárdai Városi Bíróság 1991. április 15-én jogerőre emelkedett végzésével a panaszost pénzfőbüntetésre  itélte és  a gépjárművezetéstől 1 év 8 hónap időtartamra eltiltotta, melybe beszámolni rendelte az 1990. november 10-e óta eltelt időt.
	Az itéletre figyelemmel a Kisvárdai Rendőrkapitányság 1991. május 6-án újabb, már határozott időtartamú határozatot hozott a gépjárművezetői engedély visszavonásáról, a határozaton a vizsgára vonatkozó részt törölték. Panaszos azt sérelmezte, hogy az utánképzésen (vizsgán) való részvételre kötelezés törlése ellenére a Kisvárdai Rendőrkapitányság nem adta ki részére a vezetői engedélyét. 
	Vizsgálatom során megállapítottam, hogy a panaszos 1997. március 24-ét követően utánképzésen történt részvétel nélkül is visszakaphatta volna gépjárművezetői engedélyét, mert a Magyar Köztársaság Alkotmánybírósága 119/B/1992/35 számú, 1997. március 24-én kelt határozatában foglaltak szerint " Az Alkotmánybíróság megállapítja, hogy a közuti közlekedés rendőrhatósági igazgatásáról szóló 20/1990 (VIII. 6.) BM rendelet 5.§ (7) bekezdés a/ pontjának, valamint a Rendelet végrehajtásáról szóló 58/1990. (Bk.17.) BM utasítás 31. pontjának alkalmazása mindazon esetekben alkotmányellenes volt, amikor az utánképzésre kötelezés 1992. január 1-jét megelőzően keletkezett ügyekben történt."
	Előzőek alapján megállapítottam azt, hogy a Kisvárdai Rendőrkapitányság eljárása -figyelemmel a panaszos érdekére is - sértette a jogállamiság és az abból fakadó jogbiztonság, illetve tisztességes eljárás követelményét. Ezen alkotmányos  jogok sérelmét az okozta, hogy nem vették figyelembe az  Alkotmánybíróság 119/B/1992/35 számú határozata alapján az Országos Rendőrfőkapitányság Igazgatásrendészeti Főosztály Rendészeti Osztály vezetője  által 1997. május 20-án kiadott módszertani utmutatásban előirtakat, ami úgy szól: " az 1992. január 01-je elött elkövetett cselekmény miatt még el nem végzett utánképzés esetében a vezetői engedélyt külön kérelem nélkül vissza kell adni."
 A rendőrkapitányság akkor járt volna el helyesen, ha hivatalból felülvizsgálja azokat az iratokat, amelyek vezetői engedély .visszavonásával voltak kapcsolatosak és  annak tulajdonosa annak ellenére nem kapta még vissza,  hogy azt 1992. január 1-je elött vonták be .

	Ezekre tekintettel felvilágosítást kértem a Kisvárdai Rendőrkapitányság vezetőjétől. A kapitányság vezetője arról tájékoztatott, hogy a panaszos 1999. június 25-én megjelent a rendőrkapitányságon,  ahol  szóbeli kérésére a gépjárművezetői engedélyét visszaadták. 
Ezen időpontot megelőzően azonban a panaszos sem szóban, sem írásban nem fordult a rendőrkapitánysághoz vezetői engedélyének kiadása érdekében.
	A rendőrkapitányság vezetője arról is tájékoztatott, hogy az eltelt hosszabb időre tekintettel az adatokban változás lehetséges, ezért a szigorú számadásos okmányt -illetéktelen személyhez kerülés megelőze végett - nem postai úton küldték ki.
	Arra tekintettel, hogy panaszos a gépjárművezetői engedélyét 1999. június  25-én visszakapta, ezzel panasza orvoslást nyert, ajánlást nem teszek. Az  állampolgári jogok országgyűlési biztosáról szóló 1993. évi LIX. tv.17.§ /1/  bekezdése alapján azonban felhívom a Kisvárdai Rendőrkapitányság vezetőjének figyelmét a panasszal érintett ügykategóriában való körültekintőbb eljárásra.

Budapest, 1999. október 19.

Gönczöl Katalin